Nuwe speurder in vermoorde ds. Liezel se saakDs. Liezel de Jager (Foto: Twitter) Die dossier in die opspraakwekkende moord op ds. Liezel de Jager het onlangs op ŉ nuwe ondersoekbeampte se lessenaar beland nadat daar ná meer as ŉ jaar nog geen deurbraak in die saak gemaak is nie. Daar word ook vermoed dat nog géén DNS-monsters in die saak al ontleed is nie. Ian Cameron, direkteur van gemeenskapsveiligheid by Action Society, sê nou die saak is meer as twee weke gelede aan ŉ nuwe speurder toegewys. Nie Action Society óf De Jager se familie, wat die drukgroep gevra om die saak op te volg, is egter té optimisties dat dié speurder hond haaraf gaan maak nie. “Ek kan nie sê ons is met hoop gevul nie aangesien die polisie ŉ jaar lank niks gedoen het nie. Maar kom ons gee hom tyd om sy werk te doen. Ons sal later die week weer opvolg,” sê Cameron. Henk van Zyl, Liezel se pa, sê hy het maar tweedehands verneem dat ŉ nuwe speurder sy dogter se saak hanteer. Hy is nie deur die polisie óf die nuwe ondersoeker omtrent dié verwikkeling ingelig nie. Cameron sê die polisie is nie verplig om gereelde terugvoer omtrent ŉ saak te gee nie. “Dit sal wel in hul guns tel om te minste aan te dui as daar vordering is, maar ons kry in hierdie stadium elke keer dieselfde antwoord en dit is dat hulle nog besig is om ondersoek in te stel.” ActionSociety het intussen van forensiese bronne verneem dat daar nog op toestemming gewag word om die DNS-monsters te ontleed. “Ons weet nog steeds nie of enigiets daarvan al voltooi is nie,” sê Cameron. De Jager is die oggend van 13 Oktober 2021 met wurgmerke aan haar nek dood by die pastorie van die NG Kerk Suidkus op Amanzimtoti aangetref nadat sy saam met ŉ groep mense gaan draf het. Niks van De Jager se besittings is tydens die moord gesteel nie en haar selfoon en sleutel is onder meer langs haar liggaam aangetref. Maroela Media het destyds berig De Jager se man, Werner, het kort ná die moord verlede jaar verdwyn. Die wewenaar is later in ŉ bedenklike toestand in sy motor in ŉ suikerrietplantasie in Illovo‑Suid gevind en na ŉ hospitaal gehaas. Dit is nie bekend waar Werner de Jager hom nou bevind nie.